Lisa 1
15.02.2024 müügilepingu
nr 2-2/24/117-1 juurde

Tehniline kirjeldus „Metallijäätmete müük“

1.	ÜLDTINGIMUSED

1.1.	Avaliku kirjaliku enampakkumise „Metallijäätmete müük“ eesmärk on leida lepingupartner kolmeks aastaks (edaspidi ka ostja), kellele Riigi Kaitseinvesteeringute Keskus (edaspidi ka müüja) müüb metallijäätmeid (edaspidi ka kaup, vanametall, metall) enampakkumise dokumentides sätestatud korras.
1.2.	Enampakkumine toimub vastavalt riigivaraseadusele.
1.3.	Peamised metallijäätmed on must vanametall ning messingust padrunikestad ehk hülsid, mis on põhiliselt tekkinud Kaitseväe harjutusväljadel ja linnakutes väljaõppe käigus. 
1.4.	Lisaks punktis 1.3 nimetatud kaubale on müüjal õigus müüa ostjale ka muid metallijäätmeid (nt alumiinium jne) või tellida nende müügiga seotud kaasnevaid teenuseid (nt metalli lõikamine, demonteerimine), mille kirjeldused puuduvad tehnilises kirjelduses ja mis ei sisaldu ostja enampakkumises. Nimetatud kaup antakse üle koos punktis 1.3. nimetatud kaubaga või müüja viib ise kauba ostja kokkuostupunkti. Sel juhul rakendub kaubale ostja püsikliendi kehtiv avalik hinnakiri või lepitakse hind eraldi kokku enne kauba müümist.
1.5.	Enampakkumine on piirkonniti jagatud kuueks osaks (täpsem objektide jaotus on toodud tehnilise kirjelduse lisas):

1.5.1.	Osa 1. Harju (objektid Tallinnas ja Harjumaal);
1.5.2.	Osa 2. Lääne (objektid Pärnumaal);
1.5.3.	Osa 3. Lääne-Viru (objektid Lääne-Virumaal ja Harjumaal);
1.5.4.	Osa 4. Ida-Viru (objektid Ida-Virumaal);
1.5.5.	Osa 5. Võru (objektid Võrumaal);
1.5.6.	Osa 6. Tartu (objektid Tartumaal).

1.6.	Müügileping sõlmitakse iga osa kohta kolmeks aastaks kõrgeima pakkumise teinud osalejaga, kes vastab enampakkumises sätestatud tingimustele.
1.7.	Tehnilise kirjelduse lisas on toodud metallijäätmete tekke asukohad koos hinnanguliste/prognoositud tekke kogustega aastas metalliliigi järgi ning eeldatav kauba müümise sagedus. Asukohad, kogused ja sagedus võivad lepingu perioodil muutuda. Müüjal on õigus mahte vähendada või suurendada, samuti objekte lisada või mahust välja arvata. Muudatused fikseeritakse taasesitamist võimaldavas vormis. Objektide lisamisel on kauba baashinnaks enampakkumisel pakutud sarnase asukohaga või asukoha kaugusega (ostja müügipunktile) kauba ühiku maksumus.

2.	KAUBA KIRJELDUS / NÕUDED, MIS SEONDUVAD KAUBA MÜÜGIGA

2.1.	Lisas toodud vanametalli kogused on hinnangulised ja täpne kogus fikseeritakse metalli üleandmisel enampakkumise võitnud ettevõtte kaalumistõendil/aktil materjalipõhiselt.
2.2.	Müüdav must metall sisaldab muuhulgas näiteks laskemoona kaste, kuulipilduja lindi lülisid, linte, pakkelinte, autode jm sõidukite keresid, tünne, vaate, pakendeid, merekonteinereid, metallist plaate, okastraati, tõkkepuid.
2.3.	Must metall ei sisalda lõhkeainet ega pürotehnilist ainet.
2.4.	Ostja korraldab musta metalli sorteerimise vastavalt oma regulatsioonidele. Musta metalli (välja arvatud romusõidukite) purustamine peab olema teostatud viisil, et materjali algupärase kuju, funktsiooni ja pakenditel olevate markeeringute taastamine oleks võimatu.
2.5.	Messing sisaldab peamiselt väiksekaliibrilisi padrunihülsse ja võib vähesel määral sisaldada ka mürsukestasid. 
2.6.	Messingust hülsid võivad sisaldada kasutamata padruneid, s.t võivad sisaldada püssirohtu ja pürotehnilist initsieerimisainet.
2.7.	Messingust hülsside müük

2.7.1.	Ostja kohustub tagama messingust hülsside veoks suletava(d) konteineri(d). Konteineri kaas peab olema varustatud aasade või aukudega, mille abil saab kaane pitseerida turvaplommidega. Aasad või augud peavad võimaldama kasutada nn „sabaga turvaplomme“ selliselt, et kaane avamine ilma plomme lõhkumata on välistatud. Konteinerid peavad olema varustatud informatiivse kleebisega (nt „Riigi Kaitseinvesteeringute Keskus messingust hülsid“).
2.7.2.	Ostja veospetsialist tõstab müüja juuresolekul kauba konteinerisse.
2.7.3.	Konteiner(id) plommitakse unikaalse numeratsiooniga plommidega enne müüjalt ostjale üleandmist ja transporti. Plommid tagab müüja, kui ei ole kokku lepitud teisiti.
2.7.4.	Vastutus läheb müüjalt üle ostjale kauba üleandmisel ehk üleandmise-vastuvõtmise akti mõlemapoolsel allkirjastamisel. Aktis fikseeritakse muuhulgas objekti aadress, kuupäev, kauba üleandja ja vastuvõtja nimi, konteinerite arv ja plommide numbrid. 
2.7.5.	Ostja on kohustatud käsitlema temale üle antud kaupa turvaliselt ning kolmandate isikute eest kaitstult kuni sorteerimiseni ja enne edasist käitlemist.
2.7.6.	Konteineri avamine, kauba sorteerimine ja kaalumine peab toimuma müüja kontaktisiku juuresolekul ja ühe tööpäeva jooksul alates üleandmisest.
2.7.7.	Ostja tagastab müüjale kõik hülsside hulgast leitud padrunid üleandmise-vastuvõtmise aktiga. Kaalumistõendil/aktil fikseeritakse muuhulgas turvaplommide numbrid, üleantud kauba täpne kogus, kuupäev, üleandja ja vastuvõtja nimi.

2.8.	Ostja kohustub korraldama kauba transpordi, sh pealelaadimise, ümberlaadimise, vajadusel ladustusplatsi koristamise.
2.9.	Ostja peab teostama kauba äraveo müüja asukohast hiljemalt 5 tööpäeva jooksul pärast müüja poolset tellimuse esitamist, kui ei ole kokku lepitud teisiti.
2.10.	Ostja kohustub paigaldama mustale metallile osas 3 (Lääne-Viru) mõlemale objektile ühe konteineri minimaalse mahuga 25 m3 (vastav kulukomponent peab sisalduma pakutavas ühikuhinnas). Konteinerid peavad olema vanametalli kogumiseks vastavad ning ostja tagab oma kulul nende puhastamise (sh pesu), hoolduse, remondi, väljavahetamise, kui konteinerid/kogumismahutid ei vasta enam nõuetele, on amortiseerunud.
2.11.	Ostja tagab, et kasutusse antavad konteinerid on selgelt, loetavalt ja nõuetekohaselt vähemalt eesti ja inglise keeles märgistatud ja märgistuse kulumisel uuendab märgistuse (sh peab olema info selle kohta, et milliseid metallijäätmeid võib konteinerisse panna ja milliseid mitte). Kui müüja soovib lepingu kehtivusajal tagada konteinerite märgistuse ise, võimaldab ostja seda ja konkreetsetes tingimustes lepitakse kokku eraldi.

3.	NÕUDED ENAMPAKKUMISES OSALEJALE/OSTJALE

3.1.	Enampakkumises osaleja kinnitab, et tal on kehtiv jäätme- või keskkonnakompleksluba kirjeldatud materjali käitlemiseks ja kaupa käideldakse vastavalt kehtivatele õigusaktidele.
3.2.	Enampakkumises osaleja kinnitab, et ta omab lepingu täitmiseks vajalikke kehtivaid lubasid, registreeringuid ning nende lõppemisel lepingu kehtivusperioodil kohustub neid pikendama/uuendama. Kui lubade ja registreeringute pikendamine/uuendamine ei ole võimalik temast sõltumata asjaoludel, on ostja kohustus müüjat sellest koheselt teavitada.
3.3.	Ostja kohustub määrama lepingu kohustuste täitmiseks ja korraldamiseks ametisse vastutava isiku, kelle eesti keele oskus peab olema vähemalt B2 tasemel.
3.4.	Edukaks tunnistatud enampakkumises osaleja kohustub:

3.4.1.	taotlema kaitseväe korralduse seaduse § 413 alusel vähemalt 7 (seitse) tööpäeva enne tööde algust sissepääsuõigust Kaitseväe julgeolekualale ostja, sh alltöövõtja(te) töötajatele ning esitama sissepääsutaotluse vormil töötajate nimekirja ja töötajate allkirjastatud ja kuupäevastatud nõusoleku vormi taustakontrolli tegemiseks. Taustakontroll tehakse töötajatele, kellel on ostjaga ja/või alltöövõtjaga lepinguline töösuhe ning kes vajavad kauba vastuvõtmiseks sissepääsuõigust Kaitseväe julgeolekualale;
3.4.2.	täitma Kaitseväe „Julgeolekutingimused“ dokumendis sätestatud nõudeid ja tingimusi ning tagama nende täitmise alltöövõtja(te) poolt;
3.4.3.	arvestama asjaoluga, et julgeolekualaste nõuete mittejärgimine annab müüjale õiguse jätta hankeleping sõlmimata või see erakorraliselt etteteatamise tähtaega järgimata üles öelda.

4.	MÜÜDAVA KAUBA HIND

4.1.	Kauba hinna arvutamise aluseks on kauba kogus, mis fikseeritakse metalli üleandmisel pakkumise võitnud ettevõtte kaalumistõendil/aktil materjalipõhiselt. Müüja esindajal on õigus viibida kaalumise juures. 
4.2.	Vanametalli kaalust arvestatakse maha mittemetalliliste materjalide (liiv, muld, mustus jne), kasutamata padrunite kaal.
4.3.	Hinnapakkumuses peavad olema arvesse võetud kõik kulud ja kulutused, mida lisas nimetatud metalli eri asukohtadest kokkuost kaasa toob, sh laadimine ja ümberlaadimine, kaalumine, äravedu, materjali sorteerimine, purustamine ja vajadusel padrunite tagastamine.
4.4.	Musta metalli hind kujuneb alljärgnevalt:

4.4.1.	Baashinnaks on Rotterdami iganädalane vanametalli indeks Steel scrap HMS 1&2, fob Rotterdam, $/tonne. Aluseks võetakse kauba üleandmise-vastuvõtmisele eelnenud kuu keskmine indeks, mis arvestatakse ümber eurodeks Euroopa Keskpanga ametliku kursi alusel (kauba üleandmise-vastuvõtmisele eelnenud kuu keskmine).
4.4.2.	Enampakkumises osaleja kannab pakkumuse vormile (lisa) kulud kokku (sh ka transpordi, osas 3 konteinerite rendi, marginaali jne) 1 tonni kohta iga aadressi põhiselt.
4.4.3.	Musta metalli müügi hind = punktis 4.4.1 toodud väärtus – punktis 4.4.2 toodud väärtus.
4.4.4.	Ostja kohustub esitama koos kaalumistõendi/aktiga väljavõtte („Print Screen“ kujul) punktis 4.4.1. nimetatud indeksitest (näha peavad olema kõik nädala indeksid) ja eelnenud kuu dollari keskmisest kursist koos kauba hinna arvutusega.

4.5.	Messingust hülsside hind kujuneb alljärgnevalt:

4.5.1.	Baashinnaks on Londoni metallibörsi vase (kauba üleandmise-vastuvõtmisele eelnenud kuu keskmine) indeks, mis arvestatakse ümber eurodeks Euroopa Keskpanga ametliku kursi alusel (kauba üleandmise-vastuvõtmisele eelnenud kuu keskmine).
4.5.2.	Enampakkumises osaleja kannab pakkumuse vormile protsentväärtuse, mis arvestatakse kauba müügihinna leidmiseks punktis 4.5.1. toodud väärtusest maha.
4.5.3.	Ostja kohustub esitama koos kaalumistõendi/aktiga väljavõtte („Print Screen“ kujul) punktis 4.5.1. nimetatud indeksist ja eelnenud kuu dollari keskmisest kursist koos kauba hinna arvutusega.

5.	LISAD

5.1.	Lisa 1.1. Vanametalli asukohad, prognooskogused aastas ja pakkumuse vorm (osa 1 Harju).
5.2.	Lisa 1.2. Vanametalli asukohad, prognooskogused aastas ja pakkumuse vorm (osa 2 Lääne).
5.3.	Lisa 1.3. Vanametalli asukohad, prognooskogused aastas ja pakkumuse vorm (osa 3 Lääne-Viru).
5.4.	Lisa 1.4. Vanametalli asukohad, prognooskogused aastas ja pakkumuse vorm (osa 4 Ida-Viru).
5.5.	Lisa 1.5. Vanametalli asukohad, prognooskogused aastas ja pakkumuse vorm (osa 5 Võru).
5.6.	Lisa 1.6. Vanametalli asukohad, prognooskogused aastas ja pakkumuse vorm (osa 6 Tartu).